5. ΝΟΜΟΣ 6253 της 25/30 Αυγ. 1934 Περί τρόπου λογοδοσίας επί διαχειρίσεως Ταμείου Εποικισμού και εκδόσεως ενταλμάτων και χρεωστικών τίτλων υπό νομικών προσώπων. Άρθρ.1.-Τα δημόσια ταμεία λογοδοτούσι δια την διαχείρισιν του Ταμείου Εποικισμού εις το Ελεγκτικόν Συνέδριον, συμφώνως προς τας δια την δημοσίαν διαχείρισιν διατάξεις υποβάλλοντα συγχρόνως καταστάσεις εσόδων εις την Διεύθυνσιν Εποικισμού του υπουργείου Γεωργίας.  Το άρθρ.7 του ν. 3565(τ.17 σελ. 333) καταργείται.  Άρθρ.2.-Οι τίτλοι πληρωμής των νομικών προσώπων, ειδικών ταμείων, και ειδικών Υπηρεσιών εκδίδονται δια το συνολικόν ποσόν εκάστης πληρωμής, αναλυόμενον ακολούθως, επί του σώματος αυτών, εις το πληρωτέον τω δικαιούχω ποσόν και τας υπέρ τρίτων επί του εντελλομένου ποσού επιβεβλημένας κρατήσεις.  Αι κρατήσεις αύται πραγματοποιούνται υπό του πληρωτού, υποχρεουμένου να καταθέτη ταύτας κατά μήνα εις το Δημόσιον Ταμείον, έναντι γραμματίων παραλαβής.  «Η αληθής έννοια των διατάξεων του άρθρ. 2 του ν. 6253 «περί τρόπου λογοδοσίας επί διαχειρίσεως Ταμείων εποικισμού, εκδόσεως ενταλμάτων και χρεωστικών τίτλων υπό νομικών προσώπων» είναι ότι η υπ’ αυτών προβλεπομένη μηνιαία κατάθεσις των κρατήσεων εις το δημόσιον ταμείον δεν αφορά τον φόρον μισθωτών υπηρεσιών, δι’ ον εξακολουθεί ισχύουσα η διάταξις του άρθρ. 26 του Κώδικος φορολογίας καθαρών προσόδων». (Άρθρ. 15 παρ. 3 Α.Ν. 332/1936). «Εξαιρετικώς τα δικαιώματα του Μ.Τ. Στρατού αποδίδονται υπό του πληρωτού απ’ ευθείας τω δικαιούχω Ταμείω τούτω, ή μέσω της Εθνικής Τραπέζης επί εκδόσει σχετικής διπλοτύπου αποδείξεως, ήτις εν προκειμένω έχει θέσιν Γραμματίου παραλαβής».  Τα ανωτέρω εντός « » προσετέθησαν δια του άρθρ. 14. Α. Ν. 559/1937. Άρθρ.3.-Άπαντα εν γένει τα νομικά πρόσωπα, ειδικά ταμεία, και ειδικαί Υπηρεσίαι, επί τη εισπράξει οιουδήποτε εσόδου των, εκδίδουσι πάντοτε απόδειξιν, εκκοπτομένην εκ διπλοτύπου βιβλίου, εσφραγισμένου, τεθεωρημένου, και ηριθμημένου υπό της εποπτευούσης ταύτα Αρχής.  Πάσα προγενεστέρα, γενική ή ειδική, διάταξις νόμου, άλλως ορίζουσα επί των ανωτέρω, καταργείται.  